'n COVID-19 inperking-oorlewingsplan vir gesinne met kinders - Corona Krisissentrum
Tuis / COVID-19 / 'n COVID-19 inperking-oorlewingsplan vir gesinne met kinders
'n COVID-19 inperking-oorlewingsplan vir gesinne met kinders
Miskien het jy twee kleuters onder vyf jaar oud in jou voorstedelike huis, of woon saam met 'n lewendige tiener in 'n klein binnestedelike woonstel. Dalk is jy 'n enkelouer of jy deel 'n huis met jou saamgestelde gesin. Wat ook al die omstandighede, hier volg 'n paar maniere om self-isolasie met kinders meer gerieflik te maak.
Vestig 'n roetine
Die brein vereis patrone en hou nie van onvoorspelbaarheid nie. Oor die algemeen voel mense meer angstig wanneer die vlak van omgewingsonvoorspelbaarheid hoër is. Om hierdie probleem te bekamp, werk daaraan om 'n roetine daar te stel. Dit kan 'n tameletjie wees wanneer jou hele dag tussen vier mure verloop, maar 'n sisteem is kritiek vir langtermyn sukses. Kinders veral floreer op roetine, maar dit help volwassenes ook, sê verhoudingsfisioterapeut Kate Moyle. Sy voeg by dat die daarstelling van 'n roetine besonder uitdagend kan wees indien albei ouers van die huis af werk. Moyle beveel aan dat tyd uitgekerf word om saam te bestee, en tyd om apart te bestee.
Stel gesinsdoelwitte en -verwagtings
Aangesien ons vir 'n lang tyd binnenshuis gaan wees, gaan sit saam met jou gesin – veral jou kinders – en oorweeg die beste benadering om dinge te laat werk. Huweliksterapeut dr Kalanit Ben-Ari sê dat ouers spesifiek moet wees wanneer verwagtings bespreek word. Vertel jou kinders byvoorbeeld dat jy van hulle verwag om hulle skoolwerk op datum te hou en met die wasgoed en skottelgoed te help. Dit is nou ook 'n uitstekende geleentheid om deel te word van 'n gesinsprojek. Waarom nie al julle ou gesinsfoto's in 'n foto-album bymekaarbring nie – die perfekte manier om terug te dink, te bind en die tyd te verwyl. Kies 'n projek wat elke gesinslid sal interesseer en toelaat dat elkeen se sterk punte uitgelig word.
Ken areas van die huis toe
Psigoterapeut Lucy Beresford sê selfs al woon julle in 'n eenslaapkamerwoonstel, moet julle probeer om verskillende areas te allokeer vir 'werk', 'ontspan', 'privaatheid' en 'interaksie'. Gesinslede moet saamstem oor reëls vir hierdie ruimtes. Allokeer afsonderlike aktiwiteitshoekies – 'n leeshoekie, 'n kunshoekie, 'n bordspeletjieshoekie ens. Dit is ook 'n goeie idee om 'n afsonderingshoekie toe te ken wat nie noodwendig net vir kinders is nie." Wanneer ons so styf teenmekaar woon, is die geleentheid om vir 'n rukkie alleen te wees belangrik," sê Murray Blacket, 'n huweliksraadgewer. "Neem 'n kort breuk in hierdie ruimte en doen iets wat jy vir jouself wil doen – hetsy om 'n dagboek aan te hou of na 'n kort TV-program te kyk."
Moenie kinders se vrae oor die koronavirus ontwyk nie. As kinders legitieme vrae het wat ouers omseil of weier om te beantwoord, kan dit spanning veroorsaak. "Kinders is slim en sal baie vrae vra," sê verhoudingsterapeut Aoife Drury. "Om vrae te kortwiek sal net verwarring, onsteltenis en angs veroorsaak." Om met hulle te praat oor wat besig is om te gebeur – op 'n feitelike wyse – kan hulle angs verlig en daardeur ook dié van die ouers.